Attivitajiet tal-Ombudsman Ewropew – rapport annwali 2019 Kumitat għall-Petizzjonijiet Riżoluzzjoni tal-Parlament Ewropew tal-11 ta' Marzu 2021 dwar l-attivitajiet tal-Ombudsman Ewropew – rapport annwali 2019 (2020/2125(INI)) Il-Parlament Ewropew, – wara li kkunsidra r-rapport annwali rigward l-attivitajiet tal-Ombudsman Ewropew fis-sena 2019, – wara li kkunsidra l-Artikoli 15, 24(3), 228 u 298(1) tat-Trattat dwar il-Funzjonament tal-Unjoni Ewropea (TFUE), – wara li kkunsidra l-Artikolu 10(3) tat-Trattat dwar l-Unjoni Ewropea (TUE), – wara li kkunsidra d-Deċiżjoni 94/262/KEFA, KE, Euratom tal-Parlament Ewropew tad-9 ta' Marzu 1994 rigward ir-regolamenti u l-kundizzjonijiet ġenerali li jirregolaw it-twettiq tal-obbligi tal-Ombudsman, – wara li kkunsidra l-Artikoli 11, 41, 42 u 43 tal-Karta tad-Drittijiet Fundamentali tal-Unjoni Ewropea (il-"Karta"), – wara li kkunsidra l-Konvenzjoni tan-NU dwar id-Drittijiet ta' Persuni b'Diżabilità, – wara li kkunsidra r-riżoluzzjonijiet preċedenti tiegħu dwar l-attivitajiet tal-Ombudsman Ewropew, – wara li kkunsidra l-Artikoli 54, 142(2) u 232(1) tar-Regoli ta' Proċedura tiegħu, – wara li kkunsidra r-riżoluzzjoni tiegħu tas-17 ta' Jannar 2019 dwar l-inkjesta strateġika OI/2/2017 tal-Ombudsman dwar it-trasparenza tad-diskussjonijiet leġiżlattivi fil-korpi preparatorji tal-Kunsill tal-UE, – wara li kkunsidra l-Kodiċi Ewropew ta' Mġiba Amministrattiva Tajba adottat mill-Parlament fis-6 ta' Settembru 2001, – wara li kkunsidra r-rapport tal-Kumitat għall-Petizzjonijiet (A9‐0013/2021), A. billi r-rapport annwali rigward l-attivitajiet tal-Ombudsman fis-sena 2019 ġie ppreżentat uffiċjalment lill-President tal-Parlament Ewropew fil-5 ta' Mejju 2020 u billi l-Ombudsman, Emily O'Reilly, ippreżentat ir-rapport tagħha lill-Kumitat għall-Petizzjonijiet fit-3 ta' Settembru 2020 fi Brussell; B. billi Emily O'Reilly ġiet eletta mill-ġdid Ombudsman mill-Parlament Ewropew fis-sessjoni plenarja tiegħu tat-18 ta' Diċembru 2019 fi Strasburgu; C. billi l-Artikolu 41(1) tal-Karta jistabbilixxi li "[k]ull persuna għandha d-dritt li dak kollu li jirrigwardaha jiġi ttrattat b'mod imparzjali u ġust u fi żmien raġonevoli mill-istituzzjonijiet, il-korpi u l-organi tal-Unjoni"; D. billi l-Artikolu 43 tal-Karta jistabbilixxi li "[k]ull ċittadin tal-Unjoni, u kull persuna fiżika jew ġuridika li tirrisjedi jew li jkollha l-uffiċċju rreġistrat tagħha fi Stat Membru għandhom id-dritt li jirrikorru għand l-Ombudsman f'każijiet ta' amministrazzjoni ħażina fl-attivitajiet tal-istituzzjonijiet, tal-korpi jew tal-aġenziji tal-Unjoni, bl-eċċezzjoni tal-Qorti tal-Ġustizzja tal-Unjoni Ewropea meta tkun qed taġixxi fir-rwol ġudizzjarju tagħha"; E. billi huwa essenzjali li ċ-ċittadini tal-UE jkollhom biżżejjed informazzjoni biex ikunu jistgħu jsegwu t-tfassil tal-politiki u tal-liġijiet tal-UE, u jipparteċipaw b'mod sinifikanti fil-proċessi demokratiċi Ewropej; billi l-fiduċja tan-nies fl-amministrazzjonijiet pubbliċi tissaħħaħ meta jkunu jistgħu jaraw li l-istituzzjonijiet qed jaħdmu għall-ġid pubbliku u qed iżommu standards etiċi għoljin; F. billi l-prijorità ewlenija tal-Ombudsman hija li tiżgura li d-drittijiet taċ-ċittadini huma rrispettati bis-sħiħ, skont it-Trattati u l-Karta, u li d-dritt għal amministrazzjoni tajba jirrifletti l-ogħla standards mistenni mill-istituzzjonijiet, il-korpi u l-aġenziji tal-Unjoni, bl-eċċezzjoni tal-attivitajiet imwettqa mill-Qorti tal-Ġustizzja tal-Unjoni Ewropea meta tkun qed taġixxi fir-rwol ġudizzjarju tagħha; billi rwol fundamentali tal-Ombudsman huwa li tgħin lill-istituzzjonijiet Ewropej isiru aktar miftuħa, effikaċi u qrib iċ-ċittadini bil-għan li tissaħħaħ il-fiduċja taċ-ċittadini fl-Unjoni; G. billi l-Ombudsman nediet inizjattiva strateġika dwar id-drittijiet tal-liv ta' ċerti membri tal-persunal tal-UE u l-aħjar interessi tat-tfal (SI/1/2019/AMF), li wasslet għall-armonizzazzjoni tar-regoli bejn il-Kummissjoni u l-Kunsill fir-rigward tad-drittijiet tal-liv tal-membri tal-persunal li jsiru ġenituri permezz ta' maternità surrogata; billi ma ġie prodott l-ebda riżultat kumparabbli fil-Parlament Ewropew minħabba nuqqas ta' rieda li jadatta r-regoli tiegħu dwar il-liv; H. billi s-sena 2020 tikkommemora l-25 anniversarju mill-istabbiliment tal-Ombudsman; billi minn mindu nfetaħ, l-uffiċċju tal-Ombudsman ittratta 57 000 ilment li wasslu għal 7 300 inkjesta; billi l-isforzi kontinwi tal-uffiċċju u l-persunal tiegħu favur ir-rispett u l-ħarsien tat-trasparenza, l-etika u l-akkontabbiltà fl-amministrazzjoni tal-UE għandhom jiġu rikonoxxuti u mfaħħra debitament; I. billi skont l-istħarriġ tal-Ewrobarometru li sar f'Ġunju 2019, 44 % taċ-ċittadini għandhom fiduċja fl-Unjoni Ewropea u 46 % m'għandhomx; billi huwa essenzjali li l-istituzzjonijiet jinżammu responsabbli sabiex jiżdied il-livell ta' sodisfazzjon taċ-ċittadini tal-UE; J. billi l-Artikolu 10(3) TUE jiddikjara li "[k]ull ċittadin għandu d-dritt li jipparteċipa fil-ħajja demokratika tal-Unjoni" u li "[i]d-deċiżjonijiet għandhom jittieħdu b'mod kemm jista' jkun miftuħ u qrib iċ-ċittadin"; K. billi l-Artikolu 24 TFUE jistipula li "[k]ull ċittadin tal-Unjoni jista' jressaq rikors quddiem l-Ombudsman stabbilit skont l-Artikolu 228"; L. billi l-Artikolu 228 tat-TFUE jagħti s-setgħa lill-Ombudsman biex tmexxi inkjesti dwar amministrazzjoni ħażina fl-attivitajiet tal-istituzzjonijiet, il-korpi, l-uffiċċji u l-aġenziji tal-Unjoni, bl-eċċezzjoni tal-Qorti tal-Ġustizzja tal-Unjoni Ewropea meta tkun qed taġixxi fir-rwol ġudizzjarju tagħha; M. billi fl-2019 kien hemm 19 619-il ċittadin li talbu assistenza mill-Ombudsman, u 16 045 li ngħataw konsulenza permezz tal-gwida interattiva li tinsab fis-sit web tal-Ombudsman; billi fl-2019 l-Ombudsman irreġistrat 2 201 ilment u rċeviet 1 373 talba għal informazzjoni; N. billi mill-2 201 ilment ipproċessati mill-Ombudsman, 879 kienu jaqgħu taħt il-mandat tagħha u 1 330 ma kinux; O. billi mill-2 201 ilment, fi 862 każ l-Ombudsman tat parir lill-ilmentatur jew għaddiet il-kwistjoni, fi 883 każ l-ilmentatur ġie infurmat li ma setax jingħata pariri ulterjuri, u 456 ilment wasslu għal inkjesta; P. billi, fost l-inkjesti magħluqa mill-Ombudsman, 26,9 % kienu jikkonċernaw talbiet għal informazzjoni u aċċess għal dokumenti, 22 % il-kultura tas-servizz, pereżempju l-benevolenza lejn iċ-ċittadini, il-kwistjonijiet relatati mal-lingwa u l-iskadenzi, 19,8 % l-użu xieraq tas-setgħat diskrezzjonali, inkluż fil-proċedimenti ta' ksur, 13,2 % ir-rispett tad-drittijiet proċedurali, inkluż id-dritt li wieħed jinstema', 13 % il-ġestjoni tajba ta' kwistjonijiet ta' amministrazzjoni u persunal, 12,3 % ir-reklutaġġ u 8,4 % ir-rispett tad-drittijiet fundamentali; Q. billi t-tul ta' żmien tal-biċċa l-kbira tal-inkjesti magħluqa mill-Ombudsman fl-2019 kien ta' bejn tliet xhur (43,4 %) u tmintax-il xahar (10,2 %); billi ż-żmien medju meħtieġ biex tingħalaq inkjesta kien ta' anqas minn seba' xhur; R. billi, bħala parti mill-inkjesti tagħha, l-Ombudsman għandha d-dritt li tressaq proposti lill-istituzzjonijiet u l-korpi tal-UE dwar kif jindirizzaw problema jew itejbu l-prattiki amministrattivi tagħhom; billi dawn il-proposti jieħdu l-forma ta' soluzzjonijiet, rakkomandazzjonijiet u suġġerimenti; (Nirranġaw is-sitwazzjoni?), ippubblikat f'Diċembru 2019, li janalizza r-reazzjonijiet tal-istituzzjonijiet għall-proposti tal-Ombudsman fil-kuntest tal-inkjesti magħluqa fl-2018, ir-rata ta' implimentazzjoni miksuba mill-istituzzjonijiet tal-UE b'reazzjoni għall-proposti tal-Ombudsman hija ta' 77 %; billi 11-il istituzzjoni kisbu rata ta' implimentazzjoni ta' 100 %, filwaqt li l-Kummissjoni, l-istituzzjoni li kontriha tressqu l-maġġoranza tal-ilmenti, kisbet rata ta' 70,9 %; T. billi, fil-kuntest tax-xogħol strateġiku tagħha fl-2019, l-Ombudsman fetħet erba' inkjesti strateġiċi ġodda: dwar it-trasparenza fil-korpi preparatorji tal-Grupp tal-Euro, dwar ir-"revolving doors" fil-Kummissjoni, dwar it-trattament ta' persuni b'diżabilità fil-qafas tar-reġim komuni tal-assigurazzjoni tal-mard tal-UE, dwar l-Aġenzija Ewropea għall-Mediċini (EMA) u l-attivitajiet ta' qabel is-sottomissjoni ta' mediċini għall-awtorizzazzjoni; U. billi fl-2019, l-Ombudsman fetħet disa' inizjattivi strateġiċi, inkluż dwar l-effikaċja tal-mekkaniżmi stabbiliti mill-Istati Membri biex jiġu indirizzati l-ilmenti relatati mal-Fondi Strutturali, dwar it-trasparenza tan-negozjati tal-Brexit, dwar it-trasparenza tal-lobbjar tal-UE u r-Reġistru ta' Trasparenza tal-UE, dwar il-proċedura tal-UE għall-valutazzjoni tar-riskju alimentari, dwar it-trasparenza tal-laqgħat bejn il-President tal-Kunsill Ewropew u r-rappreżentanti ta' gruppi ta' interess, dwar it-titjib tal-inizjattiva taċ-ċittadini Ewropej, dwar l-integrazzjoni tat-tfal b'diżabilità fl-Iskejjel Ewropej, u dwar id-dritt għal-liv għall-membri tal-persunal tal-UE li jsiru ġenituri permezz tal-maternità surrogata; V. billi r-rwol tal-Ombudsman bħala membru tal-Qafas tal-UE għall-Konvenzjoni tan-NU dwar id-Drittijiet ta' Persuni b'Diżabilità (is-CRPD tan-NU) huwa li tipproteġi, tippromwovi u tissorvelja l-implimentazzjoni tagħha fil-livell tal-istituzzjonijiet tal-UE; billi l-Ombudsman ippresidiet il-Qafas tal-UE fl-2019; W. billi l-Artikolu 19 tas-CRPD tan-NU jipprevedi li l-partijiet għandhom "jagħrfu d-dritt ugwali li kull persuna b'diżabilità tgħix fil-komunità, b'għażliet ugwali daqs l-oħrajn, u għandhom jieħdu miżuri effettivi u xierqa biex jiffaċilitaw it-tgawdija sħiħa minn persuni b'diżabilità ta' dan id-dritt u l-inklużjoni u l-parteċipazzjoni sħiħa tagħhom fil-komunità"; X. billi fit-12 ta' Frar 2019 il-Parlament approva l-abbozz ta' regolament tiegħu li jistabbilixxi r-regolamenti u l-kundizzjonijiet ġenerali li jirregolaw it-twettiq tad-dmirijiet tal-Ombudsman (l-Istatut tal-Ombudsman); billi dan ir-regolament il-ġdid qed jistenna l-approvazzjoni mill-Kunsill; Y. billi fl-2019 l-Ombudsman fetħet 458 inkjesta, li minnhom tnejn infetħu fuq inizjattiva proprja, filwaqt li għalqet 560 inkjesta (552 ibbażati fuq ilmenti u tmienja fuq inizjattiva proprja); billi l-biċċa l-kbira tal-inkjesti għal darb'oħra kienu jikkonċernaw lill-Kummissjoni (274 inkjesta jew 59,7 %), it-tieni l-akbar numru lill-Uffiċċju Ewropew għas-Selezzjoni tal-Persunal (EPSO) (44 inkjesta jew 9,6 %) u l-aġenziji tal-UE (33 inkjesta jew 7,2 %), u l-bqija kienu mqassmin kif ġej: il-Parlament (21 inkjesta jew 4,6 %), is-Servizz Ewropew għall-Azzjoni Esterna (SEAE) (17-il inkjesta jew 3,7 %), il-Bank Ewropew tal-Investiment (7 inkjesti jew 1,5 %), u istituzzjonijiet oħra (54 inkjesta jew 11,8 %); Z. billi l-applikazzjoni xierqa tad-dritt tal-UE u t-twettiq tal-obbligi li jirriżultaw minnu huma r-responsabbiltà tal-istituzzjonijiet u l-korpi tal-UE, f'konformità mal-obbligi li jirriżultaw mit-Trattati u l-Karta; AA. billi l-Ombudsman nediet inkjesta dwar id-deċiżjoni tal-Awtorità Bankarja Ewropea (EBA), imħabbra pubblikament fis-17 ta' Settembru 2019, li tippermetti lid-Direttur Eżekuttiv tagħha jsir l-Uffiċjal Kap Eżekuttiv (CEO) tal-Assoċjazzjoni tas-Swieq Finanzjarji fl-Ewropa (AFME), organizzazzjoni ta' lobbjar għall-industrija finanzjarja; billi l-Ombudsman sabet każijiet ta' amministrazzjoni ħażina mill-EBA peress li naqset milli timmitiga r-riskji ta' kunflitti ta' interess minħabba li approvat tali ċaqliq fl-impjieg u baqgħet tagħti aċċess għal informazzjoni kunfidenzjali lid-Direttur Eżekuttiv tagħha li kien se jitlaq; AB. billi l-Ombudsman nediet inkjesta b'segwitu għal ilment dwar l-isponsorizzar korporattiv tal-Presidenza tal-Kunsill tal-UE; billi l-Ombudsman innutat li l-użu tal-isponsorizzar mill-Presidenza jinvolvi riskji reputazzjonali għall-UE kollha kemm hi u rrakkomandat lill-Kunsill joħroġ gwida lill-Istati Membri dwar il-kwistjoni tal-isponsorizzar tal-Presidenza sabiex jiġu mmitigati dawn ir-riskji reputazzjonali; AC. billi fit-30 ta' Lulju 2019 il-Kummissjoni ħarġet sejħa għall-offerti għal studju sabiex jiġu żviluppati għodod u mekkaniżmi dwar l-integrazzjoni tal-objettivi ambjentali, soċjali u ta' governanza (ESG) fir-regoli bankarji tal-UE; billi l-Kummissjoni ddeċidiet li tagħti l-kuntratt lil BlackRock Investment Management, kumpanija li tiġġestixxi l-investimenti f'kumpaniji kbar tal-fjuwils fossili u banek sistemikament importanti, li huma setturi milquta minn regoli ġodda dwar kwistjonijiet ESG fil-livell tal-UE; billi l-Ombudsman, fl-inkjesta tagħha relatata ma' dan il-każ, sabet li l-Kummissjoni kellha tkun aktar viġilanti u li d-deċiżjoni tagħha li tagħti l-kuntratt lil BlackRock ma pprovdietx garanziji suffiċjenti biex teskludi r-riskju ta' kunflitti ta' interess b'konsegwenzi negattivi serji fuq l-eżekuzzjoni tal-kuntratt, peress li l-kumpanija manifestament kellha interess fl-iżvilupp ta' regolamentazzjoni futura tal-UE li se jkollha impatt fuqha u fuq il-klijenti tagħha; Jilqa' r-rapport annwali għall-2019 ippreżentat mill-Ombudsman; Jifraħ lil Emily O'Reilly għall-ħatra mill-ġdid tagħha bħala Ombudsman u għall-ħidma eċċellenti tagħha; jappoġġja l-impenn tagħha li tkompli bl-isforzi biex tiżgura "li l-UE żżomm l-ogħla standards fl-amministrazzjoni, fit-trasparenza u fl-etika", u tiggarantixxi l-aċċessibbiltà u l-kwalità tas-servizzi li l-UE tipprovdi liċ-ċittadini tal-UE; itenni li t-trasparenza hija prinċipju li jikkomplementa l-istat tad-dritt u d-demokrazija u l-implimentazzjoni tiegħu għandha tkun immirata sabiex iċ-ċittadini jkunu jistgħu jipparteċipaw fil-proċess tat-teħid ta' deċiżjonijiet; Trasparenza u Etika Jilqa' b'sodisfazzjon ir-relazzjoni produttiva tiegħu mal-Ombudsman, sieħeb ewlieni u indispensabbli tal-Parlament Ewropew, li reġa' eleġġa lill-Ombudsman uxxenti, Emily O'Reilly, għat-tieni mandat u appoġġja l-proposta tagħha għal rapport speċjali dwar it-trasparenza fil-Kunsill billi adotta riżoluzzjoni approvata b'maġġoranza f'sessjoni plenarja f'Jannar 2019, Jilqa' l-kooperazzjoni mill-qrib bejn l-Ombudsman u t-tim tagħha u l-Kumitat għall-Petizzjonijiet, peress li dan jippermetti titjib kemm tal-kwalità tal-amministrazzjoni Ewropea kif ukoll tal-aċċessibbiltà u l-kwalità tas-servizzi li toffri liċ-ċittadini tal-UE; Jisħaq fuq il-ħtieġa li l-istituzzjonijiet tal-UE jżommu l-livell massimu ta' trasparenza u oġġettività, sabiex iċ-ċittadini jkunu jistgħu jsegwu u jieħdu sehem attiv fil-proċess tat-teħid ta' deċiżjonijiet sabiex isaħħu s-sens ta' prossimità u l-fiduċja tagħhom fl-istituzzjonijiet, filwaqt li jiġi garantit aċċess għall-informazzjoni rilevanti kollha sabiex ikunu jistgħu jeżerċitaw bis-sħiħ id-drittijiet demokratiċi tagħhom u tiġi żgurata kapaċità ġenwina li l-istituzzjonijiet jinżammu responsabbli; jissottolinja li l-Ombudsman fetħet inkjesta dwar ir-rifjut tal-Kummissjoni li tagħti aċċess pubbliku għad-dokumenti li jikkonċernaw ix-xiri ta' vaċċini kontra l-COVID-19; jitlob il-pubblikazzjoni sħiħa tal-kuntratti u ftehimiet oħra ffirmati ma' kumpaniji farmaċewtiċi, inklużi dokumenti relatati man-negozjati li saru ma' dawn tal-aħħar, għall-iżvilupp, il-manifattura, ix-xiri u l-użu ta' vaċċini kontra l-COVID-19, kif ukoll it-trasparenza sħiħa tar-riżultati kollha li jikkonċernaw il-provi kliniċi relatati ma' dawn il-vaċċini; Jenfasizza li n-nuqqas ta' trasparenza tal-proċess leġiżlattiv tal-UE jżid in-nuqqas ta' fiduċja taċ-ċittadini u jdgħajjef il-leġittimità tal-proċess tat-teħid ta' deċiżjonijiet b'mod ġenerali; Jilqa' l-ambizzjoni tal-Ombudsman li f'kull ċirkostanza tibqa' viġilanti fiż-żamma tal-ogħla standards possibbli ta' trasparenza u etika, inkluż waqt kriżi tas-saħħa; Iħeġġeġ lill-Ombudsman tkompli tippromwovi aktar trasparenza fid-diskussjonijiet leġiżlattivi fil-korpi preparatorji tal-Kunsill tal-Unjoni Ewropea, kemm fir-rigward tal-aċċess pubbliku għad-dokumenti leġiżlattivi tiegħu kif ukoll fir-rigward tal-proċess tat-teħid ta' deċiżjonijiet tiegħu, sabiex id-deliberazzjonijiet tiegħu jkunu jistgħu jinftiehmu aktar faċilment; Iħeġġeġ lill-Kunsill jimplimenta r-rakkomandazzjonijiet tal-Ombudsman, u jirrevedi l-politika ta' kunfidenzjalità tiegħu biex jiżgura l-ogħla livell ta' trasparenza fil-ħidma tiegħu sabiex l-aċċess pubbliku f'waqtu għad-dokumenti leġiżlattivi jkun disponibbli faċilment; jitlob l-identifikazzjoni trasparenti u sistematika tal-gvernijiet tal-Istati Membri meta jistabbilixxu l-pożizzjonijiet tagħhom, peress li bħala koleġiżlatur il-Kunsill irid jinżamm responsabbli għall-azzjonijiet tiegħu quddiem il-pubbliku; ifakkar fis-suġġerimenti magħmula fir-riżoluzzjoni tiegħu dwar l-inkjesta strateġika OI/2/2017 tal-Ombudsman dwar it-trasparenza tad-diskussjonijiet leġiżlattivi fil-korpi preparatorji tal-Kunsill tal-UE; Jesprimi dispjaċir dwar il-prattika tal-Istati Membri li jkollhom il-Presidenza tal-Kunsill li jaċċettaw sponsorizzar korporattiv; jemmen li tali prattika trid tiġi evitata sabiex jiġu ppreservati r-reputazzjoni u l-integrità tal-Kunsill u tal-UE kollha kemm hi; Iħeġġeġ lill-Istati Membri jkunu aktar diliġenti fl-issodisfar tal-obbligu tagħhom li jikkooperaw mal-Ombudsman; Jinnota li, bi qbil mar-rakkomandazzjonijiet tal-Ombudsman, il-Kummissjoni u l-Kunsill żammew livell għoli ta' trasparenza fil-proċess leġiżlattiv matul in-negozjati kollha dwar ir-relazzjonijiet bejn l-UE u r-Renju Unit, billi ppubblikaw aktar minn 100 dokument ta' negozjar u għamlu l-iskeda tal-kap negozjatur disponibbli għaċ-ċittadini, u jħeġġiġhom jagħmlu l-istess fit-tfassil tal-ftehim ta' kummerċ ħieles futur; jistieden b'mod aktar wiesa' lill-Kummissjoni tissodisfa l-obbligi tagħha rigward il-valutazzjonijiet tal-impatt tas-sostenibbiltà tal-ftehimiet kummerċjali kollha tal-UE; Ifakkar li t-trasparenza, u b'mod partikolari l-aċċess għad-dokumenti, ilha għal bosta snin is-suġġett ewlieni tal-ilmenti, u jilqa' l-fatt li fir-rigward ta' għadd ta' inkjesti l-Ombudsman talbet li jingħata aċċess pubbliku; jiddeplora, madankollu, il-fatt li r-rakkomandazzjonijiet tal-Ombudsman mhux dejjem jiġu implimentati u li r-rapport tal-OLAF dwar l-użu ta' self mogħti lill-manifattur Ġermaniż tal-karozzi Volkswagen għadu ma ġiex ippubblikat; jitlob l-aġġornament tal-leġiżlazzjoni tal-UE dwar l-aċċess għad-dokumenti (ir-Regolament (KE) Nru 1049/2001) sabiex tiġi ffaċilitata l-ħidma tal-Ombudsman; iħeġġeġ lill-Kunsill jerġa' jiftaħ id-diskussjonijiet tiegħu dwar il-bażi tar-riżoluzzjoni tal-Parlament Ewropew tat-12 ta' Ġunju 2013 dwar l-impass fir-reviżjoni tar-Regolament (KE) Nru 1049/2001; Jilqa' l-approċċ aktar ambizzjuż għal-livell ta' trasparenza tal-korpi li jħejju l-laqgħat tal-Grupp tal-Euro, li aċċettaw, wara talba mill-Ombudsman, li jippubblikaw id-dati u l-abbozzi ta' aġenda tal-laqgħat tal-Grupp tal-Euro aktar kmieni minn qabel, li jipprovdu aktar dettalji fl-ittri li jiġbru fil-qosor il-laqgħat, u li s-sit web tal-Grupp tal-Euro jinkludi aktar informazzjoni dwar l-attivitajiet tiegħu; Jilqa' l-isforzi ripetuti tal-Ombudsman fil-ġlieda kontra l-kunflitti ta' interess; jisħaq fuq il-ħtieġa ta' aktar trasparenza fil-Kunsill; jappoġġja bil-qawwa r-rakkomandazzjonijiet maħruġa mill-Ombudsman fir-rigward tas-Segretarjat Ġenerali tal-Kunsill b'rabta mal-każ 1946/2018/KR; jilqa' l-pubblikazzjoni, b'segwitu għal din l-inkjesta, tal-minuti tal-laqgħat li saru bejn il-lobbisti, il-President tal-Kunsill Ewropew u l-membri tal-kabinett tiegħu, u jenfasizza l-ħtieġa li jiġi adottat att legali ġust u ambizzjuż dwar ir-Reġistru ta' Trasparenza sabiex dan isir kompletament obbligatorju u legalment vinkolanti għall-istituzzjonijiet u l-aġenziji kollha tal-UE u li jinħolqu obbligi għal partijiet terzi u rappreżentanti ta' gruppi ta' interess, biex b'hekk tiġi żgurata t-trasparenza sħiħa tal-lobbjar; jinnota d-deċiżjoni tal-Kummissjoni li ma ssegwix ir-rakkomandazzjonijiet tal-Ombudsman fil-każ 1302/2017/MH u li ma tagħtix aċċess għad-dokumenti relatati mal-opinjonijiet tas-Servizz Legali tagħha li jikkonċernaw ir-Reġistru ta' Trasparenza; Jappoġġja l-attività tal-Ombudsman imwettqa fl-inkjesta tagħha 853/2020/KR dwar il-każ BlackRock u jemmen bis-sħiħ li l-Kummissjoni jeħtiġilha ssegwi r-rakkomandazzjonijiet tal-Ombudsman f'dan ir-rigward; jistieden, għalhekk, lill-Kummissjoni taġġorna u ssaħħaħ ir-regoli applikabbli kollha dwar il-proċeduri ta' akkwist pubbliku, inklużi l-linji gwida tagħha, sabiex jiġi evitat kwalunkwe kunflitt ta' interess; jistieden lill-Kummissjoni tadotta l-miżuri kollha meħtieġa biex tippreserva l-integrità u l-kredibbiltà tat-tfassil tal-politika relatata mal-adozzjoni ta' regoli ġodda dwar kwistjonijiet ESG fil-livell tal-UE; Jilqa' l-fatt li, b'segwitu għal ilment imressaq fl-2019 rigward l-użu tal-isponsorizzar waqt il-Presidenza Rumena, l-Ombudsman ħadet pożizzjoni ċara dwar din il-kwistjoni tal-isponsorizzar tal-Presidenza, peress li l-perċezzjoni ta' influwenza barranija tista' timmina l-integrità tal-UE kollha kemm hi; jieħu nota tal-passi meħuda mill-Kunsill b'reazzjoni għar-rakkomandazzjoni tal-Ombudsman li għandha tiġi pprovduta gwida lill-Istati Membri dwar il-kwistjoni tal-isponsorizzar tal-Presidenza; jinkoraġġixxi lill-Kunsill jagħti segwitu għall-kwistjoni mingħajr dewmien; jilqa' d-deċiżjoni tal-Presidenza Ġermaniża li toqgħod lura minn kwalunkwe sponsorizzar u jinkoraġġixxi lill-Istati Membri l-oħrajn jagħmlu l-istess; Jinnota li l-Kummissjoni impenjat ruħha, b'segwitu għal inkjesta mill-Ombudsman, li tippubblika l-aġenda u l-minuti tal-laqgħat tal-"korpi konsultattivi" li jinfluwenzaw it-tfassil tal-politika tal-UE kif ukoll l-osservazzjonijiet magħmula mill-parteċipanti fi gruppi preċedenti, u, għal kwalunkwe grupp futur ta' dan it-tip, li tapplika l-istess standards ta' trasparenza bħal dawk adottati mill-gruppi ta' esperti; Jenfasizza l-importanza tal-aċċess pubbliku għad-dokumenti li jinkludu l-pożizzjonijiet meħuda mill-Istati Membri fil-proċessi tat-teħid ta' deċiżjonijiet; jappoġġja s-sejbiet tal-Ombudsman fir-rigward tal-każ 2142/2018/EWM u jiddeplora r-rifjut kontinwu tal-Kummissjoni li tagħti aċċess għad-dokumenti mitluba li jindirizzaw il-valutazzjoni tar-riskju tal-pestiċidi fuq in-naħal; Jinnota li l-Kummissjoni impenjat ruħha li timplimenta ħafna mill-proposti tal-Ombudsman, bħal pereżempju li titlob lill-persuni li jaqilbu għas-settur privat jipprovdu informazzjoni addizzjonali dwar l-organizzazzjoni li jkunu se jingħaqdu magħha u aktar dettalji dwar it-tip ta' attività professjonali li jkunu se jibdew; jenfasizza li tali trasferimenti ma jistgħux ma jittiħdux bis-serjetà, peress li jistgħu jwasslu għal kunflitti ta' interess meta ex uffiċjali pubbliċi jiġu impjegati minn ditta biex iwettqu lobbjar dwar politiki li fil-passat illeġiżlaw dwarhom jew ħadmu fuqhom; jinnota li skont rapport reċenti 99 % tat-talbiet għal trasferiment fis-settur privat ġew approvati mill-Kummissjoni, b'rata ta' rifjut ta' 0,62 % biss, u dan jindika l-ħtieġa li tissaħħaħ is-sorveljanza; ifakkar li r-regoli dwar l-etika mhumiex sempliċiment formalità u għandhom jiġu osservati mill-istituzzjonijiet kollha; iħeġġeġ lill-Kummissjoni timplimenta r-rakkomandazzjonijiet kollha magħmula mill-Ombudsman, tieħu approċċ aktar robust għall-kwistjoni tar-"revolving doors" u tmexxi bil-miżuri proposti, inkluż il-projbizzjoni ta' attività ġdida meta jkun hemm evidenza li din l-attività twassal għal kunflitt mal-interess pubbliku u tippubblika, direttament u b'tempestività fuq is-sit web tagħha dwar l-etika, l-informazzjoni kollha relatata dwar kull każ ta' ex membri anzjani tal-persunal ivvalutata bil-ħsieb li tiġi implimentata l-projbizzjoni ta' sena fuq il-lobbjar u l-promozzjoni; Jirrimarka li l-amministrazzjoni pubblika tal-UE jeħtiġilha ttejjeb dawk ir-regoli u l-istandards tagħha mfassla biex jiġu evitati l-kunflitti ta' interess u tiggarantixxi r-rispett tad-dmir ta' diskrezzjoni u integrità; jistieden lill-Ombudsman tippromwovi l-ogħla regoli u standards etiċi fl-istituzzjonijiet, l-aġenziji u l-korpi tal-UE kollha u tiżgura li dawn jiġu implimentati b'mod sħiħ u konsistenti; jitlob li l-evalwazzjoni tad-dikjarazzjonijiet tal-interessi tal-Kummissarji nnominati titwettaq b'mod indipendenti bil-mezzi xierqa; jissottolinja l-ħtieġa li jiġu riveduti r-regoli u l-prattiki attwali sabiex jissaħħu r-rekwiżiti tal-integrità għall-Kummissarji kemm waqt il-mandati tagħhom kif ukoll wara, u jisħaq li l-perjodi ta' notifika wara li jintemm il-mandat ta' Kummissarju jridu jittawlu; Jissottolinja l-ħtieġa urġenti biex il-Kodiċi ta' Mġiba Amministrattiva Tajba eżistenti jiġi mtejjeb u aġġornat billi jiġi adottat regolament vinkolanti dwar il-kwistjoni; Ifaħħar l-attivitajiet tal-Ombudsman dwar ir-revolving doors li wasslu, fost oħrajn, biex l-EBA tirrevedi l-politika tagħha dwar il-valutazzjoni tar-restrizzjonijiet u l-projbizzjonijiet wara l-impjieg għall-persunal, u ttejjeb ukoll il-proċeduri tagħha għas-sospensjoni immedjata tal-aċċess għal informazzjoni kunfidenzjali għal membri tal-persunal magħrufa li se jiċċaqilqu għal impjieg ieħor; jistieden lill-Ombudsman tkompli bl-isforzi tagħha biex tiżgura li l-istituzzjonijiet u l-aġenziji kollha tal-UE jintroduċu regoli effettivi mmirati lejn il-prevenzjoni ta' każijiet ta' revolving doors u ta' kwalunkwe kunflitt ta' interess possibbli; Jappoġġja bis-sħiħ il-fatt li l-Ombudsman ikkonfermat il-konklużjoni tagħha li erba' każijiet ta' amministrazzjoni ħażina tebbgħu l-proċess tal-ħatra tal-ogħla uffiċjal tal-Kummissjoni, u jilqa' l-introduzzjoni mill-Kummissjoni l-ġdida fl-2019 ta' proċedura ta' ħatra speċifika għas-Segretarju Ġenerali tagħha li tinkludi l-pubblikazzjoni ta' avviż ta' post vakanti u l-inklużjoni tal-ħatra fuq l-aġenda tal-laqgħa ta' kull ġimgħa tal-Kummissarji, u dan fi żmien suffiċjenti biex titqies kif suppost; Jinnota li, wara l-inkjesta fuq inizjattiva proprja mill-Ombudsman, l-EMA introduċiet miżuri bil-għan li ttejjeb l-indipendenza u l-oġġettività tal-proċess ta' applikazzjoni għal awtorizzazzjoni għat-tqegħid fis-suq ta' prodotti mediċinali u biex iżżid it-trasparenza f'oqsma bħall-provi kliniċi; jistieden lill-EMA timplimenta r-rakkomandazzjonijiet il-ġodda tal-Ombudsman sabiex tiggarantixxi l-indipendenza u l-imparzjalità tagħha u b'hekk jiġi evitat kwalunkwe kunflitt ta' interess; Jilqa' l-importanza dejjem akbar u meħtieġa li l-Ombudsman tagħti lill-problemi li jinvolvu proċeduri ta' akkwist; Jilqa' l-konsolidazzjoni tal-Premju għal Amministrazzjoni Tajba, li għandu l-għan li jippremja l-inizjattivi u l-proġetti tal-amministrazzjoni tal-UE li għandhom impatt pożittiv fuq ħajjet iċ-ċittadini tal-UE; jifraħ lill-Kummissjoni li ngħatat dan il-premju b'rikonoxximent għall-istrateġija tagħha biex tnaqqas it-tniġġis tal-plastik; iqis li kopertura akbar ta' dan il-premju mill-midja turi liċ-ċittadini tal-UE li l-istituzzjonijiet tal-UE qed jaħdmu biex jipprovdu soluzzjonijiet tanġibbli; Jilqa' ż-żieda fl-attenzjoni mogħtija mill-Ombudsman għall-każijiet rigward il-ġestjoni mill-Kummissjoni ta' proġetti ffinanzjati mill-UE; iħeġġeġ lill-Kummissjoni tiggarantixxi d-distribuzzjoni u l-ġestjoni trasparenti tal-fondi; jinsisti li l-Kummissjoni ttejjeb it-trasparenza tal-proċess tagħha ta' tħejjija għall-Programmi ta' Ħidma annwali għall-fondi li tiġġestixxi; jistieden, b'mod partikolari, lill-Kummissjoni tiżgura li r-riżorsi magħmula disponibbli permezz tal-Fondi Strutturali u ta' Investiment Ewropej jintefqu mill-Istati Membri skont ir-rekwiżiti stabbiliti fis-CRPD tan-NU dwar l-għajxien indipendenti għall-persuni b'diżabilità; Jistieden lill-Kumitat għall-Petizzjonijiet jeżamina l-każijiet fejn ma tteħditx azzjoni dwar il-proposti tal-Ombudsman għall-istituzzjonijiet tal-UE; Diżabilità Jilqa' r-rwol tal-Ombudsman fil-protezzjoni, il-promozzjoni u l-monitoraġġ tal-implimentazzjoni tas-CRPD tan-NU mill-amministrazzjoni tal-UE, u fit-tisħiħ tal-aġenda tal-UE għad-drittijiet tal-persuni b'diżabilità; jistieden lill-Ombudsman timmonitorja mill-qrib il-proposti magħmula mill-Kummissjoni dwar l-Istrateġija Ewropea tad-Diżabilità għall-perjodu ta' wara l-2020; iqis li huwa urġenti li jiġi indirizzat in-nuqqas ta' bażi ġuridika xierqa biex jiġi żgurat li l-infiq tal-fondi tal-UE jikkonforma bis-sħiħ mas-CRPD tan-NU; Jifraħ lill-Ombudsman għall-inkjesta strateġika tagħha dwar l-aċċessibbiltà tas-siti web tal-Kummissjoni għal persuni b'diżabilità, u jilqa' l-isforzi tal-Kummissjoni biex twettaq l-ideat tagħha billi tipprovdi aktar informazzjoni f'formati faċli li jinqraw; jinnota, madankollu, li huwa meħtieġ approċċ kumpless sabiex il-paġni ewlenin tal-istituzzjonijiet tal-UE jsiru aċċessibbli għal persuni b'kull xorta ta' diżabilità, inklużi l-lingwi tas-sinjali nazzjonali; jissuġġerixxi li l-organizzazzjonijiet tal-persuni b'diżabilità għandhom jiġu involuti f'dan il-proċess; Jifraħ lill-Ombudsman talli fetħet inkjesta meħtieġa dwar l-aċċessibbiltà tal-għodod online użati mill-Uffiċċju Ewropew ta' Kontra l-Frodi (OLAF), wara lment imressaq minn persuna b'vista batuta; Jistieden lill-Kummissjoni toħroġ bi Strateġija Ewropea dwar id-Diżabilità komprensiva, ambizzjuża u fit-tul għal wara l-2020 sabiex issir possibbli, fost oħrajn, l-implimentazzjoni sħiħa u konsistenti tas-CRPD tan-NU; Jirrikonoxxi ż-żieda fl-għadd ta' persuni megħjuna mill-uffiċċju tal-Ombudsman fl-2019 meta mqabbel mal-2018 (żieda għal 19 619 minn 17 996), kif ukoll l-isforzi tiegħu biex jinstabu soluzzjonijiet prattiċi għall-problemi taċ-ċittadini, kemm jekk b'pariri mogħtija permezz tal-gwida interattiva fuq is-sit web u bit-tewġibiet għat-talbiet għal informazzjoni u kemm bl-indirizzar tal-ilmenti ġodda (2 201 tali lment fl-2019); jirrimarka l-ħtieġa li jiġi żgurat li l-Uffiċċju jkollu r-riżorsi baġitarji u tal-persunal meħtieġa biex ikompli jgħin liċ-ċittadini tal-UE b'mod adegwat u effiċjenti; Jinnota li fl-2019, l-Ombudsman irċeviet numru konsiderevoli ta' lmenti minn ċittadini tal-UE li jirrisjedu fi Stat Membru li ma jkunx l-Istat Membru tagħhom u li sabu diffikultajiet meta ppruvaw jirreġistraw u/jew jivvutaw fl-elezzjonijiet tal-Parlament Ewropew tal-2019, u jirrimarka li d-dritt tal-vot fl-elezzjonijiet huwa dritt fundamentali rikonoxxut fit-Trattati tal-UE; Jifraħ lill-Ombudsman għall-inkjesti li nfetħu fl-2019, li koprew it-temi ewlenin li ġejjin: it-trasparenza fl-istituzzjonijiet tal-UE, it-trasparenza tal-attivitajiet ta' lobbjar, il-kultura tas-servizz, id-drittijiet fundamentali, il-kwistjonijiet etiċi, il-parteċipazzjoni taċ-ċittadini fil-proċess tat-teħid ta' deċiżjonijiet tal-UE, il-ġestjoni tajba ta' kwistjonijiet relatati mal-persunal u r-reklutaġġ u l-ġestjoni finanzjarja tajba; Josserva li fl-2019, l-Ombudsman ittrattat 1 300 ilment li ma kinux jaqgħu taħt il-mandat tagħha, prinċipalment minħabba li ma kinux jikkonċernaw l-attivitajiet ta' istituzzjoni jew korp tal-UE; japprova l-approċċ tal-Ombudsman li twieġeb lil kull min jitlob l-assistenza tagħha, billi tispjegalhom il-mandat tagħha u tagħtihom pariri, u tirridirezzjonahom, kemm jista' jkun, lejn korpi oħra li jistgħu jkunu kapaċi jgħinuhom, u jħeġġiġha tkompli b'dan il-mod; Iħeġġeġ lill-Ombudsman tibqa' viġilanti u determinata fit-trattament tal-ilmenti dwar id-drittijiet fundamentali, fosthom l-ugwaljanza, in-nondiskriminazzjoni u d-dritt li wieħed jinstema'; jilqa' l-inkjesta tagħha dwar l-Uffiċċju Ewropew ta' Appoġġ fil-qasam tal-Ażil u l-intervisti tagħha mal-applikanti għall-ażil, kif ukoll l-inkjesta tagħha dwar it-trattament ta' lment mill-Kummissjoni dwar id-diskriminazzjoni kontra r-Rom fl-Italja; Jinnota li n-numru ta' inkjesti dwar l-EPSO żdied minn 23 fl-2018 għal 44 fl-2019; iħeġġeġ lill-Ombudsman tissorvelja mill-qrib l-implimentazzjoni xierqa tal-miżuri kontra d-diskriminazzjoni li japplikaw għall-proċeduri kollha ta' reklutaġġ; jissuġġerixxi inkjesta strateġika dwar il-metodi użati mill-EPSO u minn aġenziji oħra sabiex jiġi aċċertat li l-prinċipji tal-ġustizzja u l-aċċess miftuħ ikunu stabbiliti b'mod sħiħ fil-proċeduri kollha ta' reklutaġġ; Jinnota li l-għadd ta' lmenti li ma jaqgħux taħt ir-responsabbiltà tal-mandat tal-Ombudsman baqa' relattivament stabbli (1 330 każ fl-2019 imqabbla ma' 1 300 każ fl-2018); huwa tal-fehma li komunikazzjoni aħjar u koordinata fil-livell tal-istituzzjonijiet kollha tal-UE dwar il-kompetenzi tal-Ombudsman tista' tgħin biex jitnaqqas l-għadd ta' lmenti li ma jaqgħux taħt ir-responsabbiltà tal-mandat tal-Ombudsman u jiġi ssimplifikat ir-rispons għall-problemi taċ-ċittadini; Jilqa' l-impenn tal-Ombudsman għad-dritt taċ-ċittadini li jkunu involuti fil-proċess demokratiku tal-UE, kif jidher bil-parteċipazzjoni tagħha fil-konferenza annwali tan-Network Ewropew tal-Ombudsmen f'April 2019 dwar il-ħtieġa li tissaħħaħ il-parteċipazzjoni taċ-ċittadini fil-proċess demokratiku; japprova d-deċiżjoni tagħha li twieġeb lil dawk kollha li jitolbu assistenza bil-lingwa tal-ilment tagħhom, u jitlob lill-amministrazzjoni pubblika tal-UE tagħmel ħilitha kollha sabiex tiżgura li ċ-ċittadini jkunu jistgħu jikkomunikaw b'mod effettiv magħha, bl-24 lingwa uffiċjali tal-UE u bil-lingwi tas-sinjali nazzjonali; jilqa' l-abbozz ta' linji gwida tal-Ombudsman dwar l-użu tal-lingwi fuq is-siti web tal-istituzzjonijiet tal-UE; jissottolinja li tali linji gwida huma tal-akbar importanza fil-protezzjoni tad-diversità lingwistika rikka tal-Ewropa; jinnota li s-siti web tal-istituzzjonijiet tal-UE għandhom ikunu eżempju aħjar tal-ugwaljanza tal-24 lingwa uffiċjali tal-UE; jiddeplora l-fatt li ħafna taqsimiet tas-siti web tal-istituzzjonijiet tal-UE u l-pubblikazzjonijiet imtella' fuqhom għadhom disponibbli biss f'ċerti lingwi popolari u qatt ma jiġu koperti fl-24 lingwa uffiċjali kollha tal-UE, kif meħtieġ mill-prinċipji tal-Unjoni; Japprova l-isforzi tal-istituzzjonijiet tal-UE biex isegwu r-rakkomandazzjonijiet tal-Ombudsman (77 %) u jħeġġiġhom ikomplu f'din id-direzzjoni; għadu mħasseb dwar ir-rata persistenti ta' nonkonformità (23 %); huwa konxju li s-suġġerimenti tal-Ombudsman mhumiex legalment vinkolanti; iħeġġeġ lill-istituzzjonijiet, il-korpi u l-aġenziji jirreaġixxu fil-pront, b'mod effettiv u responsabbli għar-rakkomandazzjonijiet u l-kummenti kritiċi tal-Ombudsman; Jilqa' l-fatt li, bħala medja, it-tul tal-inkjesti ta' każijiet magħluqa mill-Ombudsman fl-2019 kien ta' inqas minn seba' xhur; jinnota, madankollu, li l-għeluq ta' xi każijiet jista' jieħu sa 18-il xahar; jistieden lill-istituzzjonijiet kollha tal-UE jtejbu l-kooperazzjoni tagħhom mal-uffiċċju tal-Ombudsman fl-interess taċ-ċittadini tal-UE, li jistennew tweġibiet malajr għall-problemi tagħhom; Jilqa' t-tfassil mill-ġdid tas-sit web tal-Ombudsman, peress li dan jagħmlu strument aktar aċċessibbli u funzjonali għaċ-ċittadini tal-UE; iħeġġeġ lill-Ombudsman tiżviluppa aktar it-traduzzjoni tal-pubblikazzjonijiet tagħha fil-lingwi differenti tal-UE; Jirrikonoxxi l-kontribut importanti tan-Network Ewropew tal-Ombudsmen fl-iskambju tal-aħjar prattiki u fl-għoti ta' informazzjoni dwar il-mandat u l-kompetenzi tal-membri tiegħu kif ukoll l-implimentazzjoni xierqa tad-dritt Ewropew; jissuġġerixxi li dan in-network jista' jkun involut aktar mill-qrib fl-iżgurar tal-użu xieraq tal-fondi tal-UE; jissuġġerixxi li jista' wkoll joffri appoġġ lill-ombudsmen nazzjonali jew reġjonali li jiffaċċjaw pressjonijiet qawwija mill-gvernijiet tagħhom, partikolarment b'rabta mal-ksur tad-drittijiet garantiti mill-Karta; jistieden lil dan in-network jikkunsidra r-rwol li l-ombudsmen nazzjonali u reġjonali jista' jkollhom biex jinvolvu aktar liċ-ċittadini tal-UE fil-proċess tat-teħid ta' deċiżjonijiet tal-UE; jisħaq li n-network jista' jikkontribwixxi wkoll għall-promozzjoni ta' kultura ta' amministrazzjoni tajba fil-livell tal-Istati Membri billi jsaħħaħ il-kooperazzjoni u jżid is-sensibilizzazzjoni fost l-ombudsmen nazzjonali dwar l-importanza li jiddefendu d-drittijiet taċ-ċittadini; jirrimarka li għandhom jissaħħu r-riżorsi allokati lin-network; jistieden lill-Ombudsman torganizza, fis-sede tagħha, laqgħa regolari tan-Network Ewropew tal-Ombudsmen, li l-missjoni ċentrali tagħha tkun li tiżgura r-rispett għad-drittijiet fundamentali; Jilqa' bil-qawwa l-inizjattiva strateġika tal-Ombudsman dwar id-drittijiet tal-liv ta' ċerti membri tal-persunal tal-UE u l-aħjar interessi tat-tfal; huwa tal-fehma li l-inkonsistenza tar-regoli tal-Parlament Ewropew ma' dawk tal-istituzzjonijiet l-oħra fir-rigward tad-drittijiet tal-liv tal-membri tal-persunal li jsiru ġenituri permezz ta' maternità surrogata, bħal ġenituri infertili, tal-istess sess u waħedhom, tinjora s-supremazija tal-aħjar interessi prevalenti tat-tfal u tqiegħed lil dawn il-membri tal-persunal f'riskju sinifikanti ta' diskriminazzjoni; ifakkar fil-konklużjonijiet tal-Ombudsman rigward l-importanza li jiġu mħarsa l-aħjar interessi tat-tfal; jitlob lill-Parlament jipparteċipa fi djalogu interistituzzjonali u jadotta deċiżjoni li tarmonizza dawn ir-regoli ma' dawk tal-Kunsill u tal-Kummissjoni; Statut u setgħat Jistieden lill-Kunsill jissieħeb fi djalogu mal-Parlament Ewropew rigward ir-reviżjoni tal-Istatut tal-Ombudsman sabiex l-uffiċċju tal-Ombudsman ikun kapaċi jippromwovi aħjar l-ogħla standards ta' mġiba etika fi ħdan l-istituzzjonijiet u jingħata mandat xieraq biex iwettaq il-kompiti tiegħu b'mod effettiv; Jitlob lill-Parlament jibdel b'mod radikali l-proċess tal-ħatra għall-elezzjoni tal-Ombudsman sabiex l-elezzjoni fil-bidu tal-leġiżlatura tkun tista' ssir b'mod aktar infurmat, uniformi, trasparenti u ordnat; jitlob speċifikament deskrizzjoni aktar dettaljata tal-limiti taż-żmien għall-ġbir tal-firem u tal-kampanji tal-persuni nominati; Jifraħ lill-Ombudsman għall-istrateġija preċedenti tagħha ta' ħames snin "Lejn l-2019", li introduċiet approċċ aktar strateġiku għall-promozzjoni tal-amministrazzjoni tajba; jilqa' l-pubblikazzjoni fis-7 ta' Diċembru 2020 tal-istrateġija l-ġdida "Lejn l-2024", li se jkollha tqis is-sitwazzjoni bla preċedent li qed tiffaċċja l-Ewropa fil-kuntest tal-pandemija tal-COVID-19; Ifakkar li s-sede tal-Ombudsman hija dik tal-Parlament Ewropew; iħeġġeġ, għalhekk, lill-Ombudsman tipprijoritizza l-użu tal-bini disponibbli fi Strasburgu; Jistieden lill-Ombudsman, fl-interess tat-trasparenza, tkompli tippubblika l-avvenimenti li qed tippjana li tospita, filwaqt li tindika fejn se jsir kull avveniment; Jagħti istruzzjonijiet lill-President tiegħu sabiex jgħaddi din ir-riżoluzzjoni u r-rapport tal-Kumitat għall-Petizzjonijiet lill-Kunsill, lill-Kummissjoni, lill-Ombudsman, lill-gvernijiet u lill-parlamenti tal-Istati Membri kif ukoll lill-ombudsmen tagħhom jew lill-entitajiet kompetenti simili.
Extracted from TA-9-2021-0082_MT.docx